Diari Oficial de la Generalitat Valenciana


Sumari del DOGV 6254, del 27-04-2010 (2010/4488)

ORDE 11/2010, de 20 d'abril, de la Conselleria d'Infraestructures i Transport, per la qual es convoquen ajudes per al suport al transport públic per carretera en desenvolupament de l'Estratègia Logística de la Generalitat i s'aproven les bases per a la regulació de les citades ajudes.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6254

Data del DOGV
:   27-04-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/4488


Data del document
:   20-04-2010

Organisme emissor
:   Conselleria d'Infraestructures i Transport

Tipus de document
:   Ordre

Anàlisi jurídica

 Descriptors 

:   * ajuda pública
    * suport econòmic
    * formació en el lloc de treball
    * associació
    * transportista
    * seguretat del transport
    * seguretat en el treball
    * vehicle industrial
    * transport públic
    * transport per carretera

ORDE 11/2010, de 20 d'abril, de la Conselleria d'Infraestructures i Transport, per la qual es convoquen ajudes per al suport al transport públic per carretera en desenvolupament de l'Estratègia Logística de la Generalitat i s'aproven les bases per a la regulació de les citades ajudes. [2010/4488]
Preàmbul
L'activitat del transport per carretera té una gran repercussió directa i indirecta en l'economia valenciana. Les particularitats geogràfiques de la Comunitat Valenciana, amb una posició perifèrica en l'àmbit europeu i la seua tradicional vocació de comunitat exportadora i turística fan que el sector del transport resulte estratègic en el conjunt dels seus indicadors econòmics.
Els profunds canvis a què està sotmés este sector en el moment actual, amb importants modificacions en el seu entorn legislatiu, així com l'increment de la competència associada, entre altres factors, a l'ampliació de la Unió Europea que ha suposat l'entrada en el sector de nous operadors, juntament amb la pròpia evolució tecnològica del sector, la major atenció als aspectes mediambientals de l'activitat, així com als sistemes de prevenció de riscos, comporten la necessitat per part de les empreses valencianes de realitzar importants canvis en els hàbits operatius, en les estructures i en els sistemes de gestió, i en l'atenció a aspectes com ara la formació i la tecnificació, per a assegurar una evolució del sector d'acord amb els requeriments tècnics, ambientals, de qualitat i productivitat que demana la conjuntura actual de l'activitat del transport.
En este context i en matèria de transport de mercaderies, la Conselleria d'Infraestructures i Transport promou l'Estratègia Logística de la Generalitat basada en la modernització i l'adaptació del sector.
Per tant, resulta oportú articular un procediment d'ajudes als diferents actors del sistema de transport per carretera de la Comunitat Valenciana, amb l'objecte de promoure la innovació, la millora de la qualitat i la formació del sector.
Per tot això, ja que hi ha disponibilitat pressupostària i tenint en compte el que disposa la Llei 38/2003, General de Subvencions, el Text Refós de la Llei d'Hisenda Pública de la Generalitat, i en virtut de les facultats conferides per l'article 28.e de la Llei 5/1983, de 30 de desembre, del Consell, modificada per la Llei 12/2007, de 20 de març, i l'article 8 del Decret 117/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Infraestructures i Transport,
ORDENE
Article 1. Convocatòria
Convocar la concessió d'ajudes dirigides al suport del sector del transport públic per carretera per mitjà del foment de la formació general de transportistes i de l'impuls d'activitats dirigides a millorar la qualitat en la prestació i la gestió dels servicis de transport per carretera.
Article 2. Aprovació de les bases
Aprovar les bases per les quals es regula esta convocatòria de subvencions, que figuren com a annex I de la present orde, així com el model d'instància, inclòs com a annex II.
Article 3. Finançament de les ajudes
L'import global màxim de les ajudes convocades és d'un milió huit-cents trenta-tres mil nou-cents huitanta euros (1.833.980 €), a càrrec de l'aplicació pressupostària 03.75.79.477.55, línia T6878000, capítol IV, del pressupost de la Generalitat per a 2010.
Article 4. Import de les ajudes
El mòdul unitari d'ajuda que s'ha d'aplicar en el cas d'operadors de transport, per a cada targeta de vehicle o còpia certificada del vehicle relativa a cada autorització d'empresa, serà el següent:
- 800 € (huit-cents euros) per cada vehicle d'autorització MDP.
- 110 € (cent deu euros) per cada vehicle d'autorització MDL.
- 450 € (quatre-cents cinquanta euros) per cada vehicle d'autorització VD.
- 650 € (sis-cents cinquanta euros) per cada vehicle d'autorització VT.
En el cas de la línia d'actuació arreplegada en la base 1.f la quantia de la subvenció serà de mil dos-cents cinquanta euros (1.250 €) per cada autorització de transport ja existent i transmesa a l'empresa.
En el cas d'associacions d'empreses transportistes, l'ajuda serà un percentatge de la despesa acreditada en la seguretat, la formació, la promoció o la difusió per a la millora del sector, d'acord amb el que s'especifica en les corresponents bases reguladores.
Article 5. Sol·licitud
Les sol·licituds d'ajuda es formalitzaran obligatòriament per mitjà d'instància dirigida a la Direcció General de Transports i Logística, en imprés normalitzat, segons el model que figura com a annex II de la present orde i que es podrà obtindre a través de la pàgina web de la Conselleria d'Infraestructures i Transport ().
La instància de sol·licitud serà única per cada sol·licitant i s'hi haurà de consignar la totalitat de les dades i la informació requerida d'acord amb les bases que regixen la present convocatòria.
Article 6. Termini presentació sol·licitud
El termini de presentació de sol·licituds serà d'un mes comptador des de l'endemà de la publicació de la present orde en el Diari Oficial de la Comunitat Valenciana.
La presentació de la sol·licitud implica la plena acceptació de les condicions establides en la convocatòria, així com de les bases que s'aproven per mitjà de la present orde.
DISPOSICIÓ ADDICIONAL
Única. Compatibilitat amb el mercat interior
Les ajudes convocades complixen els requeriments de la política europea de la competència, ja que s'acullen al règim temporal d'ajuda per a concedir quantitats limitades d'ajuda compatible (Ajuda d'Estat núm. N 307/2009 - Espanya), aprovat el 8 de juny de 2009, corresponent al Marc Temporal Comunitari aplicable a les mesures d'ajuda estatal per a facilitar l'accés al finançament en l'actual context de crisi econòmica i financera (d'ara en avant Marc Temporal), aprovat per la Comunicació de la Comissió de 17 de desembre de 2008 (DOUE 22 de gener de 2009/C16/01).
Per tant, les ajudes de la convocatòria estan subjectes a les condicions establides en el règim d'ajuda d'Estat núm. N-307/2009, règim temporal d'ajuda per a concedir quantitats limitades d'ajuda compatible, corresponent al Marc Temporal, i en concret:
a) L'ajuda no superarà una subvenció en metàl·lic de 500.000 euros per empresa. Totes les xifres utilitzades constituïxen imports bruts, és a dir, abans d'impostos i d'altres retencions; quan l'ajuda es concedisca en una altra forma que no siga una subvenció, l'import de l'ajuda és l'equivalent en subvenció bruta, calculat seguint la reglamentació comunitària en vigor, i s'utilitzaran els mètodes de càlcul notificats i aprovats per la Comissió.
b) L'ajuda només es podrà atorgar a empreses que no estaven en crisi l'1 de juliol de 2008. Sí que pot aplicar-se a empreses que no estaven en crisi en eixa data, però que han començat a estar en crisi després, com a conseqüència de la crisi econòmica i financera.
c) Este règim d'ajudes no s'aplica a empreses actives en els sectors de la pesca ni tampoc s'aplica a les empreses actives en la producció agrícola primària. Pot aplicar-se a les empreses especialitzades en la transformació i comercialització de productes agrícoles, a menys que l'import de l'ajuda s'establisca en funció del preu o de la quantitat de productes d'eixe tipus comprats pels productors primaris o comercialitzats per les empreses afectades, o si la concessió de l'ajuda se supedita a l'obligació de cedir-la totalment o parcialment a productors primaris.
d) Este règim d'ajudes no s'aplica a l'ajuda a l'exportació ni a les ajudes que afavorisquen els productes nacionals davant dels productes importats.
e) Les ajudes acollides al Marc Temporal només poden concedir-se com a màxim fins al 31 de desembre de 2010.
f) Abans de concedir l'ajuda, s'obtindrà de l'empresa beneficiària una declaració, en suport paper o electrònic, relativa a les ajudes de minimis i a les ajudes acollides al punt 4.2.2 del Marc Temporal que haja rebut i es comprovarà que eixa ajuda no situe l'import total de les ajudes percebudes per l'empresa durant el període de l'1 de gener de 2008 al 31 de desembre de 2010 per damunt del sostre dels 500.000 euros.
Els sostres d'ajuda fixats en la present disposició són aplicables tant si l'ajuda es finança parcialment amb recursos comunitaris o íntegrament amb recursos de l'Estat.
g) Les ajudes concedides en aplicació d'este règim no poden acumular-se amb ajudes ja cobertes pel Reglament (CE) núm. 1998/2006 de la Comissió, de 15 de desembre, de minimis, per als mateixos costos subvencionables. Si l'empresa ja ha rebut ajuda de minimis abans de l'entrada en vigor del present règim, la suma de l'ajuda rebuda de la mesura prevista en el present règim i l'ajuda de minimis rebuda no pot superar els 500.000 euros per al període comprés entre l'1 de gener de 2008 i el 31 de desembre de 2010.
h) Les ajudes acollides al Marc Temporal poden acumular-se amb altres ajudes compatibles o amb altres formes de finançament comunitari, sempre que es respecten les intensitats d'ajuda màxima indicades en les directrius o en els reglaments d'exempció per categories aplicables.
DISPOSICIONS FINALS
Primera. Delegació de competències
Per la present es delega en el director general de Transports i Logística la potestat de resoldre les ajudes convocades d'acord amb el que fixa respecte d'això en la setena de les bases que regulen la convocatòria, i se l'autoritza perquè dicte les resolucions i les instruccions necessàries i adopte les mesures que considere oportunes per al desenvolupament, la interpretació i l'aplicació de la present orde. En particular, es delega en el director general de Transports i Logística la potestat d'exigir, si és el cas, el reintegrament de l'ajuda, d'acord amb allò que s'ha establit en l'onze de les esmentades bases.
Segona. Normativa aplicable
En tot el no previst en esta orde, s'aplicarà la Llei 38/2003, de 17 de novembre, General de Subvencions, i el Reial Decret 887/2006, de 21 de juliol, pel qual es va aprovar el reglament d'esta, en els aspectes bàsics, el Text Refós de la Llei d'Hisenda Pública de la Generalitat Valenciana, aprovat mitjançant el Decret Legislatiu de 26 de juny de 1991, i la Llei de Pressupostos de la Generalitat per a l'exercici de què es tracte.
Tercera. Entrada en vigor
La present orde produirà efectes a partir de l'endemà de la publicació en el Diari Oficial de la Comunitat Valenciana.
Quarta. Recursos
Contra la present orde, que posa fi a la via administrativa, es podrà interposar potestativament recurs de reposició davant del mateix òrgan que l'ha dictada, en el termini d'un mes comptador des de l'endemà de la publicació, de conformitat amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener; o bé podrà interposar-se directament recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptador des de l'endemà de la publicació d'esta, o, si és el cas, de la resolució expressa del recurs potestatiu de reposició, de conformitat amb el que establix l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa.
València, 20 d'abril de 2010
El conseller d'Infraestructures i Transport,
MARIO FLORES LANUZA
ANNEX I
Bases que regulen les ajudes per al suport al transport públic per carretera en desenvolupament de l'Estratègia Logística de la Generalitat
1. Objecte
Estes ajudes tenen com a objecte donar suport a la modernització del sector del transport públic per carretera a la Comunitat Valenciana a través de les línies d'actuació següents:
a. Incorporació de sistemes de qualitat o mediambientals, certificats de conformitat amb les normes ISO, SHY 8359, 14473 o 13017 o EMAS, així com en el cas de transportistes autònoms, la disposició del manual del conductor de la guia per a la implantació de la WDA 2198/2000 en les PIME de transport de mercaderies per carretera, o formació del personal en el camp de les noves tecnologies.
b. Introducció de noves tecnologies en el sistema de gestió de l'empresa.
c. Implantació de sistemes de control i gestió de flotes.
d. Aplicació i introducció de servicis de seguretat en les instal·lacions i els sistemes de prevenció de riscos laborals.
e. Formació general de transportistes.
f. Reorientació cap a la logística a través de la integració, en l'estructura empresarial, d'activitats vinculades a la logística portuària.
g. Realització d'activitats de promoció i difusió dels servicis per a la millora de la competitivitat del sector.
La concessió d'estes ajudes s'efectua per mitjà d'un règim de concurrència competitiva.
2. Beneficiaris
Es distingixen dos tipus de beneficiaris:
a. Operadors de transport: podran optar a les ajudes les persones físiques o jurídiques el domicili fiscal de les quals estiga radicat a la Comunitat Valenciana, que disposen d'autoritzacions de transport públic en vigor de les classes MDL, MDP, VD o VT atorgades per la Conselleria d'Infraestructures i Transport de la Generalitat. Les targetes i autoritzacions a què es referix este article no podran en cap cas estar en situació de suspensió.
b. Associacions o federacions de transport: podran optar a les ajudes les associacions o federacions de transport públic representatives a la Comunitat Valenciana, per les actuacions d'introducció de servicis de seguretat en les instal·lacions i els sistemes de prevenció de riscos laborals (apartat d), formació (apartat e) i promoció i difusió dels seus servicis (apartat g) de la base primera.
Les mencionades condicions s'hauran de complir, com a mínim, des del termini de presentació de sol·licituds fins a la data de la resolució, per la qual es concedix, si és el cas, la subvenció.
En cap cas podrà ser beneficiari de la subvenció la persona física o jurídica, o l'entitat que incórrega en algun dels supòsits establits en els apartats 2 i 3 de l'article 13 de la Llei 38/2003, de 17 de novembre, General de Subvencions.
3. Quantia
Per als operadors de transport la quantia màxima de la subvenció que s'ha de percebre pel desenvolupament de les línies d'actuació a) b) c) d) e) i g) de la base primera serà la resultant d'aplicar el valor unitari que fixe la convocatòria per a cada targeta o còpia certificada d'autorització d'empresa de transport MDL, MDP, VD o VT al nombre total d'autoritzacions de cada classe de què dispose l'empresa. En el cas de la línia d'actuació f) de la dita base primera la quantia de la subvenció serà de mil dos-cents cinquanta euros (1.250 €) per cada autorització de transport ja existent que haja sigut transmesa a l'empresa a partir de l'1 de gener de 2009.
L'import de l'ajuda que s'ha de concedir per als operadors de transport no podrà ser superior a l'import justificat (exclòs l'IVA) del cost incorregut per l'empresa en la implantació de les mesures.
En el cas d'associacions d'empreses transportistes la quantia màxima de la subvenció que s'ha de percebre podrà arribar fins al 80% del cost total (exclòs l'IVA) de les actuacions realitzades objecte de subvenció. Per a les associacions les línies d'actuació objecte de subvenció són la d), e) i g) de la base primera.
En tot cas, l'import de les ajudes que reben les empreses o les associacions no podrà fer que les ajudes acollides al punt 4.2.2 del Marc Temporal més les ajudes totals de minimis superen els 500.000 euros per al període comprés entre l'1 de gener de 2008 i el 31 de desembre de 2010.
De la mateixa manera, les ajudes concedides no podran acumular-se amb cap ajuda pública corresponent a les mateixes despeses subvencionables si la mencionada acumulació dóna lloc a una intensitat d'ajuda superior al cost justificat.
4. Criteris d'atorgament
A tots els sol·licitants que hagen desenvolupat alguna de les línies d'actuació indicades en la base primera se'ls concedirà una subvenció d'acord amb la quantia indicada en la base tercera, en atenció a l'orde d'entrada de les sol·licituds degudament completades, en els registres corresponents i fins a esgotar el crèdit disponible. En el cas de les associacions de transport, el crèdit disponible es limita a dos-cents cinquanta mil euros (250.000 €), que podrien ser aplicats als operadors de transport en el cas de no esgotar-se este import.
5. Sol·licituds de les ajudes
5.1. Les sol·licituds d'ajudes es formalitzaran per mitjà d'instància dirigida a la Direcció General de Transports i Logística, en imprés normalitzat, segons el model inclòs com a annex II de la convocatòria, en el qual s'arreplegaran la totalitat de les dades i declaracions requerides d'acord amb les presents bases.
La instància la firmarà qui tinga la representació del sol·licitant i s'acompanyarà de la informació i la documentació, que, a continuació, s'indica, tota esta original o fotocòpia confrontada. A estos efectes, en el cas dels operadors de transport, s'admetrà la confrontació de les associacions d'empreses transportistes de la Comunitat Valenciana.
5.1.1. Documentació que s'ha d'aportar amb caràcter general per tots els beneficiaris:
a. Quan el sol·licitant siga una persona física:
- Fotocòpia confrontada del document nacional d'identitat (DNI).
b. Quan el sol·licitant siga una persona jurídica:
- Fotocòpia confrontada de la targeta d'identificació fiscal (CIF).
- Fotocòpia confrontada del document nacional d'identitat (DNI) de la persona que subscriu la petició i té la representació del sol·licitant.
- Fotocòpia de l'escriptura de poders de representació.
c. Fitxa de manteniment de tercers (dades bancàries), segons el model que s'adjunta com a annex IV, degudament validada per l'entitat bancària o s'adjuntarà un certificat de titularitat del compte. Si s'ha presentat esta fitxa per a la sol·licitud de subvenció de l'any anterior, sempre que no haja variat cap dada, no serà necessària la validació per l'entitat bancària.
d. Documents acreditatius d'estar al corrent en el compliment de les obligacions tributàries i de la Seguretat Social. Per a l'emplenament el sol·licitant podrà:
- Autoritzar expressament la Conselleria d'Infraestructures i Transport per a demanar davant dels òrgans competents les dades acreditatives d'estar al corrent en el compliment de les obligacions tributàries (estatals i comunitat autònoma) i davant de la Seguretat Social, per mitjà de l'emplenament de l'apartat D de la sol·licitud.
- En el supòsit de no-autorització, el beneficiari haurà de presentar el certificat del seu compliment referit al moment del termini de presentació de sol·licituds, amb aportació del:
- Certificat expedit per l'òrgan estatal competent de l'administració tributària.
- Certificat expedit per l'òrgan competent de la Seguretat Social.
- Certificat expedit per l'òrgan competent de la Conselleria d'Economia i Hisenda de la Generalitat Valenciana.
Els referits certificats hauran de ser positius o, si és el cas, indicar que els deutes estan ajornats, fraccionats o acordada la suspensió en ocasió de la impugnació de les corresponents liquidacions, i hauran de tindre validesa durant el termini de sis mesos des de la data de l'expedició. No obstant això, si hagueren caducat abans de la proposta de concessió de la subvenció, el beneficiari proposat haurà de presentar un certificat actualitzat.
Quan el sol·licitant no estiga obligat a presentar les declaracions o els documents relatius a obligacions tributàries i de la Seguretat Social, acreditarà esta circumstància per mitjà de declaració responsable.
En el cas de cooperatives, els certificats o les autoritzacions expressos a la Conselleria d'Infraestructures i Transport es presentaran de cada un dels socis de la cooperativa que hagen aportat el vehicle a esta i per l'autorització de transport de la qual estiga sol·licitant la cooperativa subvenció en l'apartat E de la sol·licitud. A estos efectes, les cooperatives juntament amb la seua sol·licitud d'ajuda presentaran també una relació dels socis cooperativistes on conste el nom, NIF i matrícula del vehicle aportat a la cooperativa i per l'autorització de la qual estiguen sol·licitant subvenció.
a. Declaració responsable de no estar sotmés en les prohibicions per a obtindre la condició de beneficiari assenyalades en l'article 13 de la Llei 38/2003, de 17 de novembre, General de Subvencions (apartat F de la sol·licitud).
b. Declaració responsable de no estar inhabilitat per a rebre ajudes o subvencions de la Generalitat (apartat F de la sol·licitud).
c. Declaració responsable de no ser deutor de la Generalitat per les obligacions per reintegrament de subvencions que, si és el cas, se li hagueren exigit, de conformitat amb el que determina la Llei 38/2003, de 17 de novembre, General de Subvencions (apartat F de la sol·licitud).
d. Declaració responsable de sotmetiment a control i comprovació per part de l'administració de l'efectiva utilització de les ajudes (apartat F de la sol·licitud).
e. Declaració responsable de qualsevol altra ajuda o finançament públic corresponent a les mateixes despeses subvencionables per als quals se sol·licita ajuda a l'empara de la convocatòria regulada per les presents bases (apartat F de la sol·licitud).
f. Declaracions responsables en aplicació del Marc Temporal (apartat G de la sol·licitud).
5.1.2. Documentació que s'ha d'aportar per part dels operadors de transport:
a. Identificació de les autoritzacions de transport o autorització d'empresa de transport en què es basa la sol·licitud i de les còpies certificades de vehicle relatives a cada autorització, segons l'apartat E de la sol·licitud.
b. Memòria explicativa de les mesures adoptades.
c. S'aportaran fotocòpies confrontades de les factures i la resta de documents de valor probatori equivalent amb validesa juridicomercantil o amb eficàcia administrativa, com a justificació del cost incorregut per l'empresa en la implantació de les mesures. Les factures i la resta de documents justificatius del cost seran de data posterior a l'1 de gener de 2009.
d. En el cas de sol·licitar ajuda per a la línia d'actuació 1 f), documentació acreditativa que les targetes incorporades a l'empresa desenvolupaven la seua activitat predominantment en els entorns portuaris, així com que la transmissió s'ha produït després de l'1 de gener de 2009.
5.1.3. Documentació que s'ha d'aportar per part de les associacions:
a. Documentació acreditativa de l'associació o de la federació, en la qual se sol·licita que conste l'autorització, en forma fefaent, dels seus òrgans de representació o de les associacions o les empreses integrades o afiliades a esta, per a sol·licitar o percebre l'ajuda i assumir les obligacions requerides en la convocatòria.
b. Documentació acreditativa del grau de representativitat de l'associació o de la federació dins de la seua esfera d'activitat en el seu àmbit territorial.
c. Còpia autoritzada del document de constitució de l'associació o de la federació, i justificació de la inscripció en el Registre Mercantil o en el que procedisca.
d. Memòria descriptiva de les activitats que s'han de realitzar per part de l'associació en relació amb les línies d'actuació següents: aplicació i introducció de servicis de seguretat en les instal·lacions i en els sistemes de prevenció de riscos laborals, formació general de transportistes i promoció o difusió dels seus servicis per a la millora de la competitivitat del sector.
e. Costos associats de les activitats que s'han de realitzar segons les línies d'actuació objecte de subvenció (factures proforma o pressupostos).
5.2. El termini de presentació de sol·licituds serà el que es determine en l'orde de la convocatòria, amb un màxim d'un mes comptador des de l'endemà de la publicació de l'esmentada orde en el Diari Oficial de la Comunitat Valenciana.
5.3. Les sol·licituds, juntament amb la documentació complementària requerida en l'apartat 5.1. d'esta base, es presentaran per mitjà de qualsevol dels procediments que preveu l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i es recomana la presentació directament en la Direcció General de Transports i Logística o en qualsevol dels servicis territorials de Transport, a les adreces següents:
Direcció General de Transports i Logística. Av. de Blasco Ibáñez, 50 - 46149 València.
Servici Territorial de Transports de València. C/ de Gregorio Gea, 27 - 46818 València.
Servici Territorial de Transports de Castelló. Av. del Mar, 16 - 12854 Castelló.
Servici Territorial de Transports d'Alacant. Av. d'Aguilera, 1-6ª - 03876 Alacant.
La presentació de la sol·licitud implica la plena acceptació de les condicions establides en estes bases i les addicionals que es puguen establir en la convocatòria.
5.4. La Direcció General de Transports i Logística, una vegada rebuda la sol·licitud amb la documentació que l'acompanye, podrà requerir l'interessat amb la finalitat que en el termini de deu dies puga esmenar les carències o les deficiències que s'hagen observat, amb l'advertència que si no ho fa en el termini assenyalat es considerarà que desistix de la seua petició, i es procedirà a l'arxivament de l'expedient.
6. Tramitació de les ajudes
6.1. La Divisió de Logística i Planificació és l'encarregada d'instruir i impulsar el procediment de concessió de les ajudes.
6.2. L'examen i la valoració dels expedients de sol·licitud de les ajudes correspondrà a un òrgan col·legiat integrat pel cap de la Divisió de Logística i Planificació, el cap del Servici de Planificació i el cap del Servici d'Ordenació i Arbitratge, tots tres de la Direcció General de Transports i Logística. El mencionat òrgan col·legiat, una vegada fixades les admissibilitats i les quanties, elevarà la corresponent proposta d'atorgament o de denegació de les ajudes al director general de Transports i Logística.
7. Resolució
7.1. El director general de Transports i Logística, per delegació del conseller d'Infraestructures i Transport, a proposta de l'òrgan col·legiat designat, d'acord amb allò que s'ha establit en la base anterior, dictarà en el termini màxim de sis mesos comptadors des de l'endemà de l'acabament del termini de presentació de les sol·licituds, la resolució corresponent, on es podran imposar condicions particulars per a l'execució de les actuacions previstes.
Superat eixe termini sense que haja dictat una resolució expressa s'haurà d'entendre que la sol·licitud ha sigut desestimada.
7.2. La resolució que es dicte posarà fi a la via administrativa, i contra la qual es podrà interposar recurs potestatiu de reposició, de conformitat amb el que establixen els articles 107.1, 116 i 117 de la Llei de Règim Jurídic de les Administracions Públiques i del Procediment Administratiu Comú, davant del mateix òrgan que ha dictat l'acte impugnat en el termini d'un mes a partir de l'endemà a la recepció de la notificació, o bé es pot interposar recurs contenciós administratiu, de conformitat amb el que establix l'article 116 de la llei mencionada i a l'article 25 de la Llei 29/1998, de 13 de juliol, Reguladora de la Jurisdicció Contenciosa Administrativa, davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptadors des de l'endemà de la recepció de la notificació, sense perjuí que es puga interposar qualsevol altre recurs que es considere procedent.
7.3. Les notificacions de les resolucions d'atorgament es duran a terme de manera individualitzada, de conformitat amb el que establix la normativa vigent sobre procediment administratiu.
7.4. Es donarà publicitat a les subvencions concedides per mitjà de la publicació en el Diari Oficial de la Comunitat Valenciana, segons el que establix l'article 18 de la Llei General de Subvencions.
8. Justificació i pagament de les ajudes
8.1. Els operadors de transport una vegada notificades les resolucions d'atorgament de la subvenció i després del cobrament previ d'esta, hauran d'aportar en el termini de vint dies naturals des de l'esmentada notificació, els documents següents:
- Certificats acreditatius que el beneficiari està al corrent en el compliment de les obligacions tributàries (estatals i de la comunitat autònoma) i amb la Seguretat Social en el supòsit de no haver autoritzat la Conselleria d'Infraestructures i Transport a demanar davant dels òrgans competents les dades per mitjà de l'emplenament de l'apartat D de la sol·licitud.
- Declaració responsable que el beneficiari està al corrent de les obligacions per reintegrament de subvencions que, si és el cas, se li hagueren exigit, de conformitat amb el que determina la Llei 38/2003, de 17 de novembre, General de Subvencions (annex III).
Una vegada rebuts per l'administració en el termini i en la forma adequada els documents anteriors es procedirà a l'abonament de les subvencions en un sol acte, per mitjà de transferència bancària i d'acord amb les quanties a què es referix la base tercera, una vegada comprovada la correcta justificació de la despesa objecte de subvenció, d'acord amb allò que s'ha establit en la base 5.1.2.c i la seua adequació als objectius de l'orde.
8.2. Les associacions de transport una vegada notificades les resolucions d'atorgament de la subvenció i després del cobrament previ d'esta, hauran d'aportar en el termini de vint dies naturals des de l'esmentada notificació, els documents següents:
- Justificació de la despesa efectivament realitzada per mitjà de la presentació de les fotocòpies confrontades de les factures. Les factures o els altres documents justificatius del cost seran de data posterior a l'1 de gener de 2009.
- Certificats acreditatius que el beneficiari es troba al corrent en el compliment de les obligacions tributàries (estatals i de la comunitat autònoma) i amb la Seguretat Social en el supòsit de no haver autoritzat la Conselleria d'Infraestructures i Transport a demanar davant dels òrgans competents les dades per mitjà de l'emplenament de l'apartat D de la sol·licitud.
- Declaració responsable que el beneficiari està al corrent de les obligacions per reintegrament de subvencions que, si és el cas, se li hagueren exigit, de conformitat amb el que determina la Llei 38/2003, de 17 de novembre, General de Subvencions (annex III).
Una vegada rebuda per l'administració en el termini i en la forma adequada la referida justificació, i després de les oportunes comprovacions, es procedirà al pagament de la subvenció en un sol acte, per mitjà de transferència bancària, d'acord amb les quanties a què es referix la base tercera.
8.3. La falta de presentació en el termini i en la forma adequada de la documentació assenyalada en esta base huitena per part del beneficiari determinarà la pèrdua del dret a percebre la subvenció corresponent.
8.4. No es podrà realitzar el pagament de la subvenció i, per tant, es produirà la pèrdua del dret al cobrament si el beneficiari no es troba al corrent en el compliment de les seues obligacions tributàries (estatals i comunitat autònoma) i davant de la seguretat social o és deutor per resolució de procedència de reintegrament.
9. Obligacions dels beneficiaris
Els beneficiaris de les subvencions assumixen les obligacions establides en l'article 14 de la Llei 38/2003, de 17 de novembre, General de Subvencions, les quals es deduïxen d'estes bases i, específicament, han de facilitar tota la informació que els siga requerida per l'òrgan gestor, per la Intervenció General de la Generalitat, la Sindicatura de Comptes o altres òrgans competents, d'acord amb la normativa vigent.
10. Revisió i modificació
El director general de Transports i Logística podrà revisar les subvencions concedides i, especialment, modificar la resolució de concessió en el cas que es constate que s'han alterat les condicions que van donar lloc a l'atorgament de l'ajuda.
11. Reintegrament
El director general de Transports i Logística, per delegació del conseller d'Infraestructures i Transport, podrà exigir el reintegrament de l'ajuda, sense perjuí de les responsabilitats tant administratives com d'un altre orde que es puguen derivar, quan s'incórrega en algun dels supòsits establits en l'article 17.3.n i 37 de la Llei General de Subvencions i específicament, en el cas d'incompliment dels requisits i les condicions establits en la convocatòria o omissió i/o falsedat de les dades declarades pel sol·licitant.
12. Règim sancionador
És d'aplicació el règim previst en el capítol 2 del títol 4 de la Llei 38/2003, de 17 de novembre, General de Subvencions.